Quercus

Quercus (L., 1758) ye un chenero d'árbols (anque tamién se i incluyen cualques arbustos) con flors masculinas en forma d'inflorescencias amentosas con d'entre cuatro y diez estamens, y flors femeninas de tres estigmas disposadas en inflorescencias con forma d'espiga, que producen un solo fruito de forma caracteristica, que ha nombre billota u aglán. Existen especies con follas perens, caducas y marcescents (que se guardan secas alto de l'árbol dica que i comienza a brostar a siguient).

Distribución
O chenero Quercus comprende d'entre cuatrocientas y seicientas especies, nativas de cuasi toda Eurasia y America, anque a suya taxonomía ye muit discutida d'entre os botanicos.

En aragonés, como en altras luengas romances, se sole fer distinción d'entre as especies con fuellas caducas y marcescents, que omne les da nombre de caixicos u caixigos, y as especies que en tienen de perén, que se solen decir carrascas u lecineras. D'entre as especies de caixicos con presencia destacable en a Peninsula Iberica se puede mentar o Quercus robur, especie con muita presencia en Europa central y nordica pero que cuasi no se troba en as latituz mediterranias en as que se troba Aragón, y o Quercus petraea u caixico albar, pero as mas numbrosas i son, sin guaire chenero de dubdas, as especies Quercus pyrenaica u caixico chaparro, dominadera en toda a versant atlantica d'a Peninsula Iberica por estar silicia, y Quercus faginea, substituyindo a l'anterior en puestos con suelos calsinosos.

D'entre as carrascas, Quercus ilex ye present por toda a comunidat autonoma, mesmo que a Quercus coccifera u coscolla, que sole presentar mas port de mata que no d'árbol. A Quercus suber u lecina zurera ye una especie poco frecuent.

Vinclos externos

*